钦定古今图书集成/明伦汇编/官常典/第754卷 > 阮泰 杨汝经
## 钦定古今图书集成/明伦汇编/官常典/第754卷 > 阮泰 杨汝经

按《明外史张维世传》：“洛阳阮泰、睢州杨汝经，皆以国
变死。泰官广宁知县，解职归。十七年，闻京师陷，不食
死，妻朱氏从之。汝经，崇祯十年进士，授户部主事，著
廉能声，擢井陉兵备佥事。十七年正月，朝中闻甘肃
陷，巡抚林日瑞殉难，超拜汝经右佥都御史代之。行
次林县，闻京师陷，将赴南京。至东明，率壮士百馀骑”
还讨林县伪官，抵屯子，遇贼，战败被执。伪官释其缚，
说之降，不从。又遣一乡官说降，汝经正色责之，其人
惭而去，嗾伪官，毙之狱。